# Carles Fages de Climent

### De Viquipèdia

Carles Fages de Climent

Carles Fages de Climent (Figueres, 1902 - 1968) fou un escriptor, poeta i periodista empordanès. Va nàixer a Figueres el 16 de maig de 1902. A l'institut Alexandre Deulofeu de Figueres, coincideix amb Salvador Dalí, donant inici a una amistat que es mantindrà tota la vida. Obté el doctorat en llengües clàssiques per la Universitat de Barcelona (amb una tesi sobre el paisatge en la poesia d'Homer), i posteriorment inicia un fecunda activitat literària, centrada principalment en la poesia. Com a poeta aconsegueix la Flor Natural dels Jocs Florals de Girona, Mallorca, Barcelona, Sant Sadurní d'Anoia, entre d'altres. Va col.laborar també amb diferents diaris i revistes (La Vanguardia, Diari de Barcelona, Telestel, etc.).

## [edita] Vida

Fages de Climent contribuí a la mitificació literària de la seva comarca nadiua prenent l'Empordà, la tramuntana i la seva gent com a temàtica bàsica d'una múltiple producció literària (poesia, prosa, teatre i periodisme). Així, va crear literàriament personatges com el sabater d'Ordis - equiparable, segons Eugeni d'Ors, al Quixot de Cervantes - i va contribuir d'una manera decisiva a conferir determinades atribucions a certs pobles (Llers, terra de bruixes; Vila-sacra, capital del món). Alhora, el seu gran interès per la pintura li va possibilitar relacionar-se i establir col· laboracions amb diferents artistes.

### [edita] Fages i Dalí

El seu company d'escola, Salvador Dalí fou un dels artistes amb qui més col·laborà i amb qui tingué el privilegi de poder comptar amb il·lustracions dalinianes per als seus escrits. Entre ells destaquen Les bruixes de Llers (1924) i La balada del sabater d'Ordís (1954), que a més va prologar Eugeni d'Ors. Dalí i Fages van treballar plegats en "el triomf i el rodolí de la Gala i en Dalí", amb ocasió de l'homenatge que la ciutat de Figueres tributà, el 1961, a Salvador Dalí. Fages hi posà els versos i Dalí, els dibuixos que els acompanyen, fets en un únic cartró i, segons el poeta, en una sola nit. El text és una biografia poètica del pintor i les il· lustracions constitueixen una síntesi genial de tota la simbologia daliniana de l'època. Així, hi apareixen els rellotges tous, les formigues, l'Angelus de Millet, el sabater d'Ordis i alguns dels noms dels principals referents dalinians, com Picasso o Gaudí.

Cal esmentar també el Crist de la tramuntana que es troba al Teatre- Museu Dalí -realitzat per Salvador Dalí en homenatge al poeta amb motiu de la seva mort, i que fa al·lusió a un dels versos mes coneguts del poeta, la oració al Crist de la Tramuntana:

Braços en creu

damunt la pia fusta

senyor empareu la closa i el sembrat

doneu el verd exacte al nostre prat

i mesureu la tramuntana justa

que eixugui l'herba

i no ens espolsi el blat

### [edita] Josep Pla sobre Fages

Josep Pla, dedica una bona part del volum 38 de la seva obra completa, "Escrits Empordanesos", a Fages de Climent, de qui diu que " portava la literatura a la sang". "És un escriptor del país, (...), literàriament geogràfic, específicament empordanès, (…) és un localista: de vegades vulgar, de vegades molt intel•ligent. Amb un home així jo m'hi entendré sempre".

Pla, es també molt amatent a la relació personal que lligava Dalí i Fages. " A l'Empordà, després de tants devessalls, desoris, subversions i trompades, han aparegut dos autèntics cavernícoles, com es solia dir a l'època de la República: Dalí i Fages. Aquests dos conservadors empordanesos han estat els esperits més lliures, més oberts, menys cavernícoles que aquest país ha produït". "A Figueres (Fages) arribà a ser un home extremament conegut i popular (...). Així com Dalí s'ha fet pintoresc ell mateix, a Fages, el pintoresc, no se'l feu ell, sinó la ciutadania".

Pla, per altre banda diu que "corria el rumor que fou Dalí qui li va suggerir la idea a Fages de fer "El Somni de Cap de Creus. (...) Aquest poema deu ser l'única cosa seriosa que s'ha escrit fins a la data sobre el Cap de Creus i la seva geografia, la seva història i manera de viure de la gent que manega i trepitja el país. No crec que fos gaire difícil de la part de Dalí d'impulsar Fages a escriure aquest poema, i això perquè no solament Fages coneixia aquests indrets correctament, sinó perquè en sabia la força poètica". Fages, conclou Pla, "era l'home exactament adequat per a fer el poema de Cap de Creus".

Josep Pla es refereix també als cèlebres epigrames de Fages de Climent. "Tingué el do de l'epigrama, que al meu modest entendre és una manera literària excelsa. N'escriví de meravellosos". "En té de mancats, xarons, frívols, de mal gust, però n'hi ha de perfectes, literàriament ben girats, admirables, que duraran tant com poden durar aquesta espècie d'històries humano-literàries". N'escriví moltíssims, la majoria no han estat publicats, però la seva popularitat a l'Empordà es degué al boca-orella. Fages tingué una gran facilitat per improvisar epigrames i no hi ha clergue, curial, burgès o polític de l'Empordà a qui no n'hi dediqués algun. "És el poeta de la gent (...) els epigrames no són res més que el que diuen: els seus triomfs (escassos) i les seves misèries (múltiples). Ara el fet li ha produït una literatura - avui desconeguda- que jo crec que és admirable". Cal pot-ser, per concloure aquesta referència al escriptor de Palafrugell, recordar l’epigrama que Fages li va dedicar:

Es tan bonic l’Empordà

ample, esbatanat i llis

que l’home que escriu mes pla

ha pres el nom del pais

Els últims anys de la seva vida Fages els passa lluny de Barcelona, al seu Empordà natal, a la casa pairal de Climent, a Castellò d'Empúries.

El 8 de juny de 1968 mor a Figueres.

La seva obra literària contempla la poesia, prosa i teatre.

## [edita] Obres

### [edita] Prosa

- Climent
- Vilasacra Capital del Mòn
- Anècdotes empordaneses (inèdit)

### [edita] Vers

- Les Bruixes de Llers
- Tamarius i Roses
- El Jutge està malalt
- Sonets a María-Clara
- El Sabater d´Ordis
- Epigrames (Llibres I, II i III)
- Emporium la de les tres muralles
- El pintor d`esguards (inacabat)
- Llibre de Sonets
- Sonets dels Tres Reis
- El Somni de Cap de Creus
- Bestiari (inèdit)

### [edita] Teatre

- El Bruel
- La Dama d´Aragò

## [edita] Enllaços externs

- Dalí i Fages: aquella col·laboració intel·ligent i cordialíssima
- Museu d'Història de Catalunya: Carles Fages de Climent: poètica i mítica de l'Empordà

Obtingut de "http://ca.wikipedia.org../../../c/a/r/Carles_Fages_de_Climent_de30.html"

Categories: Poetes en català | Escriptors en català | Periodistes catalans

##### Views

- Article
- Discussió
- Revisió actual

##### Cerca